
PÉCS GAZDASÁGI VÁLTOZÁSAI A RENDSZERVÁLTÁS IDEJÉN

A nyolcvanas években Pécs gazdaságát jelentősen meghatározta mecseki kőszén és uránbányászat, gépipar és különösen a könnyűipar. A rendszerváltás során a korábbi tulajdoni viszonyok átalakultak, a KGST piacok megszűntek, a gazdaság szerkezete a tercier szektor felé tolódott. 
Kutatásom célja felmérni és bemutatni a város termeléssel, tulajdonviszonyokkal, nagyobb üzemeinek és szektorainak helyzetével kapcsolatos változásait. Ehhez az 1982-es IMF és Világbank csatlakozás utáni, illetve a 2004-es EU taggá válás előtti események vizsgáltam, mivel ezek az események jelentősebb változást hoztak a gazdaság működésében. A téma megismeréséhez elemeztem a rendszerváltás előtti viszonyokat és a nyolcvanas években végbemenő folyamatokat, majd megvizsgáltam a privatizáció szakaszait, az egyes vállalatok átalakulását, a kialakult makrogazdasági és gazdaságpolitikai helyzetet. 
A téma feltárásához először szekunder kutatást végeztem. Továbbá a sajtóban, elsősorban a Dunántúli Naplóban megjelent információk, illetve a megyei statisztikai évkönyvek és más KSH-kiadványok elemzésével szeretném alátámasztani az álláspontomat. 
A kutatás eredményeképp azt a következtetést vonhatjuk le, hogy a pécsi gazdaság szerkezete egyértelműen eltolódott a tercier szektor irányába. A legnagyobb visszaesést a bányászatban figyelhetjük meg, amely 2004-re megszűnt. Ennek legfőbb oka a gazdaságos kitermelés teljes hiánya és az olcsóbb import és helyettesítő termék megjelenése, amelyek az ágazat felszámolásához vezettek. Nagyobb üzemeket sokkhatésként érte a KGST export kiesése, illetve a regionális recesszió, amely a 90-es elején jelentős veszteségekhez és csődökhöz vezetett. A Zsolnay Porcelángyár és a kesztyűgyár esetében a privatizáció sikertelennek mondható, amely a vállalatok felbomlásához és zsugorodásához vezetett. Ezzel szemben a Sopiana Gépgyár vagy a Pannonia Sörgyár hamar külföldi tulajdonba került és a sikeres privatizációt követően fennmaradtak a mai napig. A legjelentősebb beruházásokat a technológiai eszközöket gyártó, Hantarex, Nokia és Elcoteq hozta, amely 2004-ben a város legnagyobb foglalkoztatója volt. A tercier szektorban jelentős fejlődést jelentett a pénzügyi, telekommunikációs szolgáltatások fejlődése, a nagyáruházak felépülése, illetve az egyetem bővülése és feljődése, amely a szaktudás felértékelődését is mutatja.



